- బ్యాంకుల్లో గోల్డ్‌ డిపాజిట్‌ పథకం
- బంగారం దాచుకుంటే వడ్డీ చెల్లింపు
- అశోక చక్రంతో నాణేలు
- సహకరించాలని ప్రధాని పిలుపు
న్యూఢిల్లీ : దీపావళికి ముందే కేంద్ర ప్రభుత్వం బంగారు వెలుగులను పంచింది. గోల్డ్‌ మానిటైజేషన్‌ స్కీమ్‌ (బంగారు డిపాజిట్‌ పథకం)ను ప్రధానమంత్రి నరేంద్ర మోడీ ప్రకటించారు. దీంతోపాటు సార్వభౌమ బంగారు బాండ్లు, అశోక చక్రంతో కూడిన బంగారు నాణేలు ప్రారంభిస్తున్నట్లు చెప్పారు. నెలకోమారు నిర్వహించే మాన్‌ కీ బాత్‌ కార్యక్రమంలో ఆదివారం ఆయన ఈ ప్రకటన చేశారు. గత బడ్జెట్‌లో ఇలాంటి ముఖ్యమైన పథకాలు తాము ప్రకటించామన్నారు. మన దేశంలో సాంఘిక జీవనంలో బంగారం భాగమని, బంగారం ఆర్థిక హోదాకు చిహ్నమని, ఇబ్బందులు ఉన్నప్పుడు ఇది ఉపయోగపడుతుందని, ఇది సంప్రదాయంగా వస్తున్న నమ్మకమని చెప్పారు. ఎవరికి కూడా బంగారం అంటే మక్కువ తగ్గదని, బంగారం వ్యక్తికి ఆర్థిక బలం అవుతుందని, ఇది దేశానికి ఆర్థిక ఆస్తి అని, ప్రతి భారతీయ పౌరుడు ఈ పథకానికి సహకరించాలని ఆయన పిలుపునిచ్చారు. బ్యాంకులో దాచుకున్న బంగారానికి బ్యాంకులు ప్రస్తుతం వడ్డీ చెల్లిస్తాయని చెప్పారు. బంగారు డిపాజిట్ల ద్వారా పొందిన పత్రాలు తాము దాచుకున్న బంగారానికి సరిపడ విలువనిస్తాయని చెప్పారు. ఆ పత్రాలను తిరిగి ఇచ్చేసినప్పుడు బంగారు విలువకు సరిపడ నగదు చెల్లించేందుకు తాము చొరవ తీసుకుంటున్నట్లు ప్రధాని చెప్పారు.
మీ స్నేహితులకు రికమెండ్ చెయ్యండి